钦定古今图书集成/明伦汇编/宫闱典/第131卷 > 童贯
## 钦定古今图书集成/明伦汇编/宫闱典/第131卷 > 童贯

按《宋史宦者传》：“贯少出李宪之门，性巧媚，自给事宫
掖，即善策人主微指，先事顺承。徽宗立，置明金局于
杭，贯以供奉官主之。始与蔡京游，京进，贯力也。京既
相，赞策取青唐，因言贯尝十使陕右，审五路事宜与
诸将之能否为最。悉力荐之，合兵十万，命王厚专阃
寄，而贯用李宪故事，监其军。至湟川，适禁中火，帝下”
手札，驿止贯毋西兵。贯发视，遽纳靴中，厚问故，贯曰：
“上趣成功耳。”师竟，出复四州。擢景福殿使、襄州观察
使。内侍寄资转两使，自玆始。未几，为熙河兰湟秦凤
路经略安抚制置使，累迁武康军节度使。讨溪哥藏，
征复积石，军洮州，加检校司空。颇恃功骄恣，选置将
吏，皆捷取中旨，不复关朝廷寖咈京意，除开府仪同
三司，京曰：“使相岂应授宦官？”不奉诏。政和元年，进检
校太尉，使契丹，或言：“以宦官为上介，国无人乎？”帝曰：
“契丹闻贯破羌，故欲见之，因使觇，《国策》之善者也。”使
还，益展奋庙谟，兵柄皆属焉。遂请进筑夏国横山，以
太尉为陕西、河东、河北宣抚使，俄开府仪同三司，签
书枢密院、河西北两房。不三岁，领院事，更武信、武宁、
护国、河东山南东道、剑南东川等九镇、太傅、泾国公。
时人称蔡京为公相，因称贯为媪相。将秦、晋锐师，深
入河、陇，薄于萧关。古骨龙谓可制。夏人死命，遣大将
刘法取朔方，法不可，贯逼之曰：“君在京师时，亲授命
于王所，自言必成功，今难之，何也？”法不得已出塞，遇
伏而死。法，西州名将，既死，诸军恟惧，贯隐其败，以捷
闻，百官入贺，皆切齿，然莫敢言。关右既困，夏人亦不
能支，乃因辽人进誓表纳款。使至，授以誓诏，辞不取。
贯彊馆伴使固与之，还及境，弃诸道上。旧制，熟羌不
授汉官，贯故引拔之，有至节度使者，弓箭手失其分
地，而使守新彊禁卒逃亡不死而得改隶他籍，军政
尽坏。政和元年，副郑允中使于辽，得燕人马植，归荐
诸朝，遂造平燕之谋，选健将劲卒，刻日发命。会方腊
起睦州，势甚张，改江、浙、淮南宣抚使，即以所聚兵师，
诸将讨平之。